Eskom-staking: ‘Bedrywighede word nie beïnvloed’Argieffoto: Reint Dykema Die onbeskermde staking, waaraan nagenoeg 15 000 Eskom-werkers verbonde aan die National Union of Mineworkers (NUM) by kragstasies landswyd deelneem, het geen uitwerking op bedrywighede nie, het die kragverskaffer Donderdag gesê. Eskom het gesê uit sy personeelkorps van meer as 47 000 werkers, het meer as 45 000 werknemers vir werk aangemeld sedert NUM se staking vandeesweek begin het. “Die meerderheid werkers het vir werk aangemeld en verseker dat bedrywighede soos normaal voortgaan. Intussen gaan salarisonderhandelinge voort tussen Eskom en die drie vakbonde, NUM, National Union of Metalworkers of South Africa (Numsa) en Solidariteit. Eskom is vol hoop dat ŉ skikking binnekort bereik sal word,” het Eskom in ŉ verklaring gesê. Die onderhandeling is vandeesweek reeds in sy vierde week nadat dit middel-Julie begin het. NUM eis ŉ salarisverhoging van 12% vir die hoogsbetaalde werkers en 13% vir die laagsbetaalde werkers, maar Eskom hou by sy aanbod van 7%. NUM het onderneem om die staking te verskerp ten spyte van ŉ Arbeidshof-interdik wat die staking as onwettig verklaar het. Eskom het die interdik Dinsdagaand bekom.